**Bodom** on vuonna 2016 ensi-iltansa saanut suomalainen kauhuelokuva, jonka on ohjannut Taneli Mustonen. Elokuvassa neljä nuorta lähtee telttailemaan Bodominjärvelle rekonstruoidakseen siellä vuonna 1960 tapahtuneet Bodominjärven murhat. Elokuvan pääosia esittävät Nelly Hirst-Gee, Mimosa Willamo, Mikael Gabriel ja Santeri Helinheimo Mäntylä.

Elokuva kutsuttiin Cannesiin Marché du Filmin järjestämään tapahtumaan, johon elokuvat valitsi tilaisuuden järjestäjien (Cannesin elokuvamarketin ja kanadalaisen Frontières-elokuvatapahtuman) yhteinen raati. Elokuvasta julkaistiin kaksi teasertraileria sekä virallinen traileri Don Filmsin YouTube-kanavalla.

*Bodom* sai ensi-iltansa 19. elokuuta 2016. Elokuva sai kolme Jussi-ehdokkuutta parhaasta elokuvasta, naispääosasta (Willamo) ja äänisuunnittelusta; se voitti äänisuunnittelun palkinnon. Willamo palkittiin Yhdysvalloissa järjestettävässä Screamfest-kauhuelokuvatapahtumassa parhaan naispääosan palkinnolla.

Rooleissa
---------

|  |  |  |
| --- | --- | --- |
|  Nelly Hirst-Gee  | … |  Ida
  |
|  Mimosa Willamo  | … |  Nora
  |
|  Mikael Gabriel  | … |  Elias
  |
|  Santeri Helinheimo Mäntylä  | … |  Atte
  |
|  Pirjo Lankinen  | … |  äiti
  |
|  Ilkka Heiskanen  | … |  isä
  |
|  Sami Eerola  | … |  eränkävijä
  |
|  Otso Ahosola  | … |  nuori eränkävijä
  |
|  Ville Saksela  | … |  nuori
  |
|  Iiris Kankkunen  | … |  nuori
  |
|  Tommi Korpela  | … |  eränkävijän ääni
  |
|  Jarkko Niemi  | … |  nuoren kundin ääni
  |

Juoni
-----

**Varoitus:  Seuraava kirjoitus paljastaa yksityiskohtia juonesta.**
Kaverukset Nora, Elias, Atte ja Ida lähtevät Bodominjärvelle telttailemaan rekonstruoidakseen siellä vuonna 1960 tapahtuneet murhat. Ida on hyljeksitty koulussa nakukuviensa vuoksi. Hänen ihastustaan Eliasta syytetään kuvien ottamisesta. 

Yöllä Bodomilla Idan ja Aten ollessa teltassa, joku tarttuu heihin teltan läpi. Atte menee ulos, jolloin mystinen hahmo puukottaa hänet. Nora ja Elias juoksevat paikalle, mutta liian myöhään. Kuoleva Atte käskee heidän paeta ennen kuin murhaaja palaa teltalle. 

Kolmikko yrittää paeta autolle, mutta Noran jalka nyrjähtää, ja hän pyytää Eliasta ja Idaa jatkamaan. Elias yrittää selittää suuttuneelle Idalle, ettei ole koskaan ottanut hänestä yhtäkään nakukuvaa. Sillä hetkellä mystinen hahmo puukottaa Eliasta takaapäin surmaten hänet. Puukottajaksi paljastuu Nora, joka on juoninut Idan kanssa koko reissun tappaakseen Eliaksen ja Aten, jotka pilasivat Idan elämän. Tytöt pukevat suojavaatteet päälleen ja heittävät poikien ruumiit Bodominjärveen. Tytöt aikovat paeta autollaan, mutta tajuavat, että auton avaimet ovat Eliaksen taskussa. Ida sukeltaa epätoivoisesti järveen hakemaan avaimia. Nora on näkevinään järven metsikössä liikettä. 

Automatkalla vilustunut Ida kysyy Noralta, ovatko hänen nakukuvansa oikeasti olemassa. Nora murtuu ja paljastaa rakastuneensa Idaan, eikä kestänyt tämän hehkuttamista Eliaksesta. Opiskelijabileissä Nora juotti Idan känniin ja vei hänet sängylle nukkumaan. Tämän jälkeen koulussa alkoi levitä Noran levittämä huhu Idan nakukuvista, joita ei todellisuudessa ollutkaan. Nora valehteli Idalle Eliaksen ottaneen kuvat. Ida toivoi Eliaksen ja Aten kuolevan, jolloin kaksikko alkoi suunnittella poikien tapporeissua. Ida järkyttyy kuullessaan totuuden ja uhkaa kertoa kaiken, jolloin Nora lyö häntä jakoavaimella kasvoille. Ida suuttuu ja hyökkää autoa ajavan Noran kimppuun. Tytöt ajavat ojaan. 

Tuntematon mies tarjoutuu auttamaan tyttöjä ja hinaa heidät perässään pois. Nora kysyy Idalta puukosta, jolla tämä surmasi Aten, mutta mitään puukkoa ei olekaan. Tytöt tajuavat autoa ajavan miehen olevan murhaaja, jolloin miehen ajama hinausauto alkaa kiihdyttää vauhtia niin, että tyttöjen auto lentää katolleen. Ida loukkaantuu kolarissa, eikä hän pysty liikkumaan. Nora yrittää paeta, mutta miehen ajokoira saa Noran kiinni.

Nora ja Ida heräävät nuotiopaikalta päät perunasäikeissä ja suut tukittuina. Mies heittää tytöt murhatelttaan ja tappaa Noran Idan silmien edessä. Aamun koittaessa, Ida herää oman talonsa pihasta järkyttyneenä. Noran ja poikien ruumiit löydetään ja Idaa syytetään ystäviensä murhista, eikä kukaan usko Idan kertomaa totuutta. Tapauksesta uutisoidaan laajasti ja sen innoittamana uudet telttailijat saapuvat Bodominjärvelle. Mutta kaikkien tietämättä, salaperäinen murhaaja vaanii edelleen kaikkia metsiin astuneita.

**Juonipaljastukset päättyvät tähän.**

Tuotanto
--------

Elokuvan tapahtuma-aika on pidetty tietoisesti ajattomana. Ohjaaja Taneli Mustonen ja käsikirjoittaja Aleksi Hyvärinen työstivät elokuvan käsikirjoitusta kansainvälisissä käsikirjoittajien workshopeissa. Mustonen halusi rekonstruktio-juonella nuorten tarinoiden avulla kommentoida vanhoja tapahtumia. Elokuvaan on jätetty viitteitä todellisiin tapahtumiin.

Vastaanotto
-----------

|  |  |  |
| --- | --- | --- |
| *Helsingin Sanomat*Jutta Sarhimaa | 4/5 tähteä |  |
| *Episodi*Jussi Huhtala | 3/5 tähteä |  |
| *Film-O-Holic.com*Riina Kesänen | 3/5 tähteä |  |
| *Ilta-Sanomat*Tarmo Poussu | 3/5 tähteä |  |
| *Aamulehti*Antti Selkokari | 3/5 tähteä |  |
| *Hufvudstadsbladet* Sara Ehnholm Hielm | 1/5 tähteä |  |
|

*Suomen Kuvalehden* Kalle Kinnunen kehui elokuvaa Kuvien takaa -blogissaan ja vertasi sitä Alexandre Ajan *Haute tensioniin* (2003). *Helsingin Sanomien* Jutta Sarhimaa antoi elokuvalle neljä tähteä: "En pitänyt tympeän alatyylisestä *Luokkakokouksesta*, mutta kauhussa Mustosen törkeys toimii. Viimeiseen asti hiotussa *Bodomissa* on yllättäviä nyansseja, makua ja näyttävyyttä, vedenalaista kuvausta, steadicam-juoksentelua ryteikössä." *Episodin* Jussi Huhtala antoi *Bodomille* kolme tähteä. Hän kehui elokuvan kuvausta ja äänimaailmaa, mutta ei pitänyt sitä tarpeeksi pelottavana: "Komedian on tarkoitus naurattaa ja kauhuelokuvan pelottaa, mutta *Bodom* ei ole kauhutarinaksi kovin pelottava. Tai sitten samat ihmiset, jotka nauroivat *Luokkakokoukselle*, vapisevat kauhusta *Bodomin* parissa. Mustonen kuitenkin tuntuu tietävän, millainen on suuren yleisön maku." Film-O-Holic.comin Riina Kesänen oli samoilla linjoilla siitä, ettei *Bodom* "todennäköisesti kykene edes säpsähdyttämään vähänkään kauhuun perehtynyttä katsojaa", mutta kehui sitä kunnioitettavaksi opasteeksi "sillä melko tuntemattomalla genretiellä, jota suomalaisen elokuvan soisi jatkossakin seuraavan". *Hufvudstadsbladetin* Sara Ehnholm Hielm antoi elokuvalle yhden tähden ja arvioi sen kiinnostavan lähinnä teini-ikäistä yleisöä.

Yhdysvaltalaisessa Screamfest-kauhuelokuvatapahtumassa Mimosa Willamo palkittiin parhaana naispääosan esittäjänä lokakuussa 2016.

Jussi-gaalassa 2017 Panu Riikonen palkittiin parhaan äänisuunnittelun Jussi-palkinnolla. Elokuva oli ehdolla myös parhaasta elokuvasta ja Willamo naispääosasta.

Lähteet
-------

1. ↑  Bodom Suomen elokuvasäätiö.  Arkistoitu 9.9.2017. Viitattu 9.9.2017.
2. 1 2  Elokuvavuosi 2016 – Facts & Figures (PDF) Suomen elokuvasäätiö.  Arkistoitu 9.9.2017. Viitattu 9.9.2017.
3. ↑  Taneli Mustosen BODOM on valittu Cannesin elokuvajuhlien genre-tapahtumaan  12.5.2016. Future Films Oy.
4. ↑  videos *YouTube*. Don Films. Viitattu 26.8.2015.
5. 1 2  Määttänen, Juuso: Tässä ovat Jussi-gaalan kaikki voittajat: Hymyilevä mies on paras elokuva - voitti yhteensä 8 palkinto *Iltalehti*.  24.3.2017. Viitattu 15.8.2020.
6. 1 2  Arkistoitu kopioScreamfest 2016: Winners Announced!  30.10.2016. Screamfest Horror Film Festival.  Arkistoitu 14.4.2019. Viitattu 1.11.2016.
7. ↑  Alanne, Joonas: Taneli Mustonen & Bodom *Film-O-Holic.com*.  19.8.2016. Viitattu 19.8.2016.
8. 1 2  Sarhimaa, Jutta: Bodominjärven todellisesta kolmoismurhasta syntyi häiritsevää kauhua *Helsingin Sanomat*.  19.8.2016. Viitattu 19.8.2016.
9. 1 2  Huhtala, Jussi: Bodom *Episodi*.  18.8.2016. Viitattu 18.8.2016.
10. 1 2  Kesänen, Riina: Bodom *Film-O-Holic.com*.  19.8.2016. Viitattu 19.8.2016.
11. ↑  Poussu, Tarmo: "Suomen ensimmäinen kansainvälisen tason kauhuelokuva" – IS:n kriitikko hehkuttaa Luokkakokous-ohjaajan Bodom-filmiä *Ilta-Sanomat*.  19.8.2016. Viitattu 21.8.2016.
12. ↑  Selkokari, Antti: Bodom-elokuvan kasvoton kauhu toimii – tekee mieli huutaa: Älä mene metsään! *Aamulehti*.  18.8.2016.  Arkistoitu 19.8.2016. Viitattu 21.8.2016.
13. 1 2  Ehnholm Hielm, Sara: Håll er borta från träsket!  *Hufvudstadsbladet*, 19.8.2016, s. 23. Artikkelin verkkoversio.
14. ↑  Kinnunen, Kalle: Bodom: vaatii pokkaa tehdä tarpeeksi mieletön kauhuelokuva *Suomen Kuvalehti*.  18.8.2016. Viitattu 19.8.2016.

Aiheesta muualla
----------------

* *Bodom* Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Taneli Mustonen |
| --- |
|  |
| Pitkät elokuvat (ohjaus) | 
* *Ella ja kaverit* (2012)
* *Luokkakokous* (2015)
* *Bodom* (2016)
* *Luokkakokous 2 – Polttarit* (2016)
* *Se mieletön remppa* (2020)
* *The Twin – Paha kaksonen* (2022)

 |
|  |
| TV-elokuvat ja -sarjat (ohjaus) | 
* *Placebo* (2006)
* *Karjalan kunnailla* (2009–2012)

 |
|  |
| Dokumenttielokuvat (ohjaus) | 
* *Deadline*

 |
|  |
| Lyhytelokuvat (ohjaus) | 
* *Sensuuri 2001* (2000)
* *Rakas isä, rakas äiti* (2000)
* *Kaivoksen lapset* (2003)
* *Fasisti* (2013)

 |

 |